Document ID: 32013D0136

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 15ης Μαρτίου 2013
για την περάτωση της έρευνας που κινήθηκε με την εκτελεστική απόφαση 2012/161/ΕΕ σχετικά με την αποτελεσματική εφαρμογή της ενιαίας σύμβασης των Ηνωμένων Εθνών για τα ναρκωτικά στη Βολιβία
[κοινοποιηθείσα υπό τον αριθμό C(2013) 1422]
(Το κείμενο στην ισπανική γλώσσα είναι το μόνο αυθεντικό)
(2013/136/ΕΕ)
H ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 732/2008 του Συμβουλίου, της 22ας Ιουλίου 2008, για την εφαρμογή συστήματος γενικευμένων δασμολογικών προτιμήσεων για την περίοδο από την 1η Ιανουαρίου 2009 έως τις 31 Δεκεμβρίου 2011 και για τροποποίηση των κανονισμών (ΕΚ) αριθ. 552/97, (ΕΚ) αριθ. 1933/2006 και των κανονισμών της Επιτροπής (ΕΚ) αριθ. 1100/2006 και (ΕΚ) αριθ. 964/2007 (1), και ιδίως το άρθρο 19 παράγραφος 2,
Έπειτα από διαβούλευση με την επιτροπή γενικευμένων δασμολογικών προτιμήσεων,
Εκτιμώντας τα ακόλουθα:
(1)
Στις 20 Μαρτίου 2012 η Επιτροπή κίνησε έρευνα, σύμφωνα με το άρθρο 17 παράγραφος 2 του κανονισμού (ΕΚ) αριθ. 732/2008 (εφεξής «κανονισμός ΣΓΠ»), όσον αφορά την αποτελεσματική εφαρμογή της ενιαίας σύμβασης των Ηνωμένων Εθνών για τα ναρκωτικά στο Πολυεθνοτικό Κράτος της Βολιβίας (εφεξής «Βολιβία») μετά τη δημοσίευση της εκτελεστικής απόφασης 2012/161/ΕΕ της Επιτροπής (2).
(2)
Το πεδίο της έρευνας ήταν να καθοριστεί κατά πόσον το ειδικό καθεστώς κινήτρων για την αειφόρο ανάπτυξη και τη χρηστή διακυβέρνηση το οποίο έχει χορηγηθεί στη Βολιβία θα πρέπει να ανασταλεί, σύμφωνα με τις διατάξεις που περιλαμβάνονται στο άρθρο 15 παράγραφος 2 του ισχύοντος κανονισμού ΣΓΠ.
(3)
Σύμφωνα με το άρθρο 18 παράγραφος 1 του κανονισμού ΓΔΠ, δημοσιεύθηκε ανακοίνωση για την έναρξη της έρευνας στην Επίσημη Εφημερίδα της Ευρωπαϊκής Ένωσης στις 20 Μαρτίου 2012 (3).
(4)
Στις 3 Απριλίου 2012 η Ευρωπαϊκή Επιτροπή κάλεσε την κυβέρνηση της Βολιβίας να υποβάλει τυχόν πληροφορίες και παρατηρήσεις σχετικές με το αντικείμενο της έρευνας εντός 4 μηνών από την ημερομηνία δημοσίευσης της ανακοίνωσης στην Επίσημη Εφημερίδα. Η Επιτροπή έστειλε επίσης στην κυβέρνηση της Βολιβίας ερωτηματολόγιο σχετικά με την εφαρμογή της ενιαίας σύμβασης των Ηνωμένων Εθνών για τα ναρκωτικά (εφεξής «ενιαία σύμβαση των ΗΕ»).
(5)
Η κυβέρνηση της Βολιβίας υπέβαλε τις παρατηρήσεις της υπό μορφή απάντησης στο ερωτηματολόγιο εντός της σχετικής προθεσμίας.
(6)
Η Επιτροπή ανέλυσε το περιεχόμενο της απάντησης στο ερωτηματολόγιο και έστειλε στην κυβέρνηση της Βολιβίας αίτημα για περαιτέρω αποσαφήνιση ορισμένων στοιχείων. Η βολιβιανή πλευρά ανταποκρίθηκε εγκαίρως στο αίτημα αυτό και έδωσε τις διευκρινίσεις που ζητήθηκαν.
(7)
Επίσης, η Επιτροπή αναζήτησε όλες τις πληροφορίες που έκρινε αναγκαίες, συμπεριλαμβανομένων των αποτελεσμάτων της έκθεσης 2012 του Γραφείου των Ηνωμένων Εθνών για τον Έλεγχο των Ναρκωτικών και την Πρόληψη του Εγκλήματος (UNODC) σχετικά με την καλλιέργεια κόκας στη Βολιβία.
(8)
Η Επιτροπή, αφού ανέλυσε την απάντηση στο ερωτηματολόγιο και τις διαθέσιμες πληροφορίες, επεσήμανε ότι δεν πραγματοποιήθηκαν σημαντικές αλλαγές στη σχετική νομοθεσία της Βολιβίας μετά την καταγγελία της ενιαίας σύμβασης των ΗΕ, η οποία άρχισε να ισχύει την 1η Ιανουαρίου 2012.
(9)
Από την ανάλυση της απάντησης στο ερωτηματολόγιο και τις διαθέσιμες πληροφορίες προκύπτει ότι η κυβέρνηση της Βολιβίας δεν έχει αλλάξει την προσέγγισή της όσον αφορά την αντιμετώπιση της παραγωγής, της εμπορίας και της χρήσης παράνομων ναρκωτικών στη χρονική περίοδο μετά την καταγγελία της ενιαίας σύμβασης των ΗΕ.
(10)
Σύμφωνα με τις πληροφορίες που περιλαμβάνονται στην απάντηση στο ερωτηματολόγιο καθώς και όλες τις πληροφορίες που έχει στη διάθεσή της η Επιτροπή, η Βολιβία διαθέτει ένα σύνολο νομοθετικών εργαλείων και θεσμών για την καταπολέμηση της παραγωγής, της εμπορίας και της χρήσης παράνομων ναρκωτικών. Η Βολιβία είναι συμβαλλόμενο μέρος διεθνών συμφωνιών οι οποίες έχουν ως σκοπό την καταπολέμηση της παραγωγής και της προμήθειας παράνομων ναρκωτικών.
(11)
Επομένως, συνάγεται το συμπέρασμα ότι δεν υπάρχουν στη διάθεση της Επιτροπής στοιχεία που να συνεπάγονται ότι η νομοθεσία και η πρακτική των βολιβιανών αρχών τους εμποδίζει να εφαρμόζουν τους κανόνες της ενιαίας σύμβασης των ΗΕ.
(12)
Η Επιτροπή έλαβε πληροφορίες που αναφέρουν ότι στις 10 Ιανουαρίου 2013 πάνω από τα δύο τρίτα των συμβαλλόμενων μερών της ενιαίας σύμβασης των ΗΕ δεν αντιτάχθηκαν στο αίτημα που υπέβαλε η Βολιβία να επαναπροσχωρήσει στην ενιαία σύμβαση των ΗΕ με επιφύλαξη όσον αφορά την παραδοσιακή χρήση των φύλλων της κόκας (ιδιαίτερα το μάσημα και τις φαρμακευτικές χρήσεις). Ως εκ τούτου, η Βολιβία επαναπροσχώρησε στην ενιαία σύμβαση των ΗΕ από τις 10 Φεβρουαρίου 2013.
(13)
Η Επιτροπή θεωρεί ότι η εθνική νομοθεσία της Βολιβίας ενσωματώνει την ενιαία σύμβαση των ΗΕ και ότι η κυβέρνηση της Βολιβίας είναι αποτελεσματική όσον αφορά την εφαρμογή της νομοθεσίας σχετικά με τα παράνομα ναρκωτικά.
(14)
Κατά συνέπεια, σύμφωνα με τις διατάξεις του άρθρου 15 παράγραφος 2 του κανονισμού ΣΓΠ, η Επιτροπή κατέληξε στο συμπέρασμα ότι η προσωρινή αναστολή του ειδικού καθεστώτος κινήτρων για την αειφόρο ανάπτυξη και τη χρηστή διακυβέρνηση δεν είναι δικαιολογημένη και ότι η έρευνα περατώνεται.
(15)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής γενικευμένων δασμολογικών προτιμήσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η έρευνα που κινήθηκε με την εκτελεστική απόφαση 2012/161/ΕΕ σχετικά με την αποτελεσματική εφαρμογή της ενιαίας σύμβασης των Ηνωμένων Εθνών για τα ναρκωτικά στη Βολιβία περατώνεται.
Άρθρο 2
Η παρούσα απόφαση απευθύνεται στο Πολυεθνοτικό Κράτος της Βολιβίας.
Βρυξέλλες, 15 Μαρτίου 2013.

Labels: 19
5
10
0
18